ক্রমাগত ব্যর্থতা। সাফল্যের রাস্তায় ফেরার জন্য নতুন কোচ, নতুন দল গড়েছিলেন দিল্লি ডেয়ারডেভিলস কর্তারা। তবে এত করেও মুখ থুবড়ে পড়েছে দিল্লি ডেয়ারডেভিলস। কেকেআর ছেড়ে পুরনো দলে ফিরে গৌতম গম্ভীর পুরো ব্যর্থ। ব্যাটিংয়ের পাশাপাশি অধিনায়ক হিসেবেও দলকে উজ্জীবিত করতে পারেননি। তাই ৪৮ ঘণ্টা আগেই নেতৃত্ব ছেড়ে দিয়েছেন গৌতম গম্ভীর।

এই বিষয়ে অন্যান্য খবর

‘মহম্মদ’ থেকে ‘আহমেদ’! শহর কলকাতাতেই নাম বদলেছিল সামির! নেপথ্যের রহস্য কী


এর উপর বাড়তি সমস্যা হিসেবে যোগ দিয়েছে তারকা পেসার মহম্মদ সামির অফ-ফর্ম। টুর্নামেন্টের আগেই স্ত্রী-র আনা অভিযোগের পরিপ্রেক্ষিতে আইপিএল খেলা নিয়ে সংশয়ের মেঘ তৈরি হয়েছিল। তবে সব বাধা কাটিয়ে আইপিএল-এ খেলার ছাড়পত্র পেয়েছেন মহম্মদ সামি। মাঝে বোর্ডের কেন্দ্রীয় চুক্তিতেই বাদ পড়তে হয়েছিল। পরে যদিও স্বমহিমায় বোর্ডের তরফে কেন্দ্রীয় চুক্তিতে ফিরিয়ে আনা হয়। 
আইপিএল-এ খেলতে নামার আগেই আবার দুর্ঘটনার কবলে পড়েছিলেন তারকা পেসার। সব ঝঞ্ঝাট কাটিয়ে আইপিএল-এ খেলতে নেমে পুরনো ফর্মের ঝলক নেই তাঁর। যে চারটি ম্যাচ খেলেছেন, সেখানে ওভার প্রতি ৯ ইকোনমি রেটে মাত্র ৩টে উইকেটই দখল করতে পেরেছেন তিনি।
কাগিসো রাবাদা ছিটকে যাওয়ার পর সামির উপরেই ভরসা ছিল ফ্র্যাঞ্চাইজির। সেই প্রত্যাশা পূরণেও ব্যর্থ বাংলার পেসার। দিল্লির বোলিং কোচ জেমস হোপস সামির অফ ফর্মের জন্য ব্যক্তিগত সমস্যাকেই দায়ী করছেন। বলছেন, ‘‘আমার ধারণা ও কিছু ব্যক্তিগত সমস্যায় পড়েছে। বাইরে যখন কোনও গোলযোগ হয় তখন খেলায় মনোযোগ দেওয়া কঠিন হয়ে দাঁড়ায়। প্রত্যেক ক্রিকেটার এমন অবস্থায় ক্রিকেটকেই রিলিফ পাওয়ার জন্য ব্যবহার করে।’’ সঙ্গে তাঁর সংযোজন, ‘‘প্রত্যেকবার মাঠের বাইরের ঘটনা সমাধান করেই মাঠের পারফরম্যান্সে নজর দিতে হয়। সামি এই প্রক্রিয়ার মধ্যেই রয়েছে। এবং এটা বেশ কিছু সময় লাগবে।’’